Mikkel Bjerg
Mikkel Bjerg er en dansk cykelrytter, der kører for UAE Team Emirates. Han har bl.a. vundet U23-VM i enkeltstart tre gange (2017, 2018 og 2019). Mikkel Bjerg er gift med Emma Norsgaard, der også er cykelrytter.
Mikkel Bjerg vandt som junior danmarksmesterskabet i enkeltstart, ligesom det blev til en andenplads ved junior-VM i samme disciplin. Han blev professionel i 2017 og vandt samme år U23-VM i enkeltstart – en bedrift, han gentog i både 2018 og 2019. Mikkel Bjerg satte i 2018 dansk timerekord med 53,730 km; året efter blev rekorden slået af Martin Toft Madsen (f. 1985).
I 2018 blev Mikkel Bjerg nummer 1 i det hollandske endagsløb Dorpenomloop Rucphen, og i 2019 vandt han både det belgiske etapeløb Triptyque des Monts et Châteaux, det norske endagsløb Hajfjell TT og det franske landevejsløb Chrono Champenois.
Mikkel Bjerg debuterede i Giro d'Italia i 2020 og i Tour de France i 2021. Han blev kåret til Årets Fund i 2017.